Az utóbbi évtizedek gazdasági, politikai, társadalmi változásai nyomán az óvodák és iskolák új kihívásokkal találták szembe magukat. A problémával küzdő gyermekek számának váratlan és drasztikus emelkedése az egyébként is leterhelt pedagógus társadalomra további feladatokat ró.

Ezen helyzet kezelésére, a köznevelési intézményekben folyó szociális támogató szolgáltatások bővítésére, a gyermekek, tanulók veszélyeztetettségének megelőzése érdekében **2018. szeptember 1-jétől** került sor az **óvodai és iskolai szociális segítő tevékenység bevezetésére** valamennyi köznevelési intézményben.

 A tevékenységet a járási székhely önkormányzat által fenntartott család- és gyermekjóléti központok a speciális szolgáltatásaik keretében **kötelező jelleggel** biztosítják. A szolgáltatás ellátása a köznevelési intézmény és szükségszerűen a fenntartója, valamint a család- és gyermekjóléti központ közötti együttműködési megállapodás alapján történik.

A gyermekek védelméről és a gyámügyi igazgatásról szóló 1997. évi XXXI. törvény 40/A. § (2) bek. ag.) pontja szerint kötelezően előírt óvodai és iskolai szociális segítő tevékenységet a szombathelyi járás területén a **Pálos Károly Szociális Szolgáltató Központ és Gyermekjóléti Szolgálat köteles biztosítani**.

A 15/1998. (IV.30.) NM rendelet 1. számú melléklete alapján a feladatot a köznevelési intézményben tanulói jogviszonnyal rendelkező 1000 gyermekre vetítve 1 fő óvodai és iskolai szociális segítő látja el.

Intézményünk vonatkozásában a tevékenység elvégzéséhez **19 fős létszámbővítés** vált szükségessé, melyről Szombathely Megyei Jogú Város Közgyűlése a 2018. szeptemberi testületi ülésén hozott döntést.

**A munkavégzéshez szükséges irodahelyiségek az intézmény egyetlen telephelyén sem biztosítottak**. A tevékenység a család- és gyermekjóléti központ speciális szolgáltatása, azonban annak jelenlegi (Szombathely Domonkos u. 5. szám alatti) telephelyén zsúfoltak az irodák, a fogadóhelyiségek száma már jelenleg sem elegendő az ügyfélforgalom zavartalan lebonyolítására.

 A fogadóhelyiségek és az épület környezetének adottságai nem biztosítják a központ másik speciális szolgáltatásának, **a kapcsolattartási ügyeletnek** a gyermekek életkori sajátosságaihoz és szükségleteihez igazodó, a színvonalas és eredményes szakmai munkavégzést elősegítő **alapvető feltételeit.**

Szombathely Megyei Jogú Város Önkormányzatának Közgyűlése a 33/2018. (II. 25.) számú határozatában döntött arról, hogy a tulajdonát képező Szombathely, Pázmány Péter krt. 28/A. szám alatti ingatlant ingyenes használatba adja az Országos Horvát Önkormányzat számára oktatási központ működtetése céljából. Ezzel egyidejűleg felszabadul a Horvát Önkormányzat által használt **Szombathely, Jászai Mari u. 4. szám alatti ingatlan**, mely mind alapterületét, mind külső és belső adottságait tekintve teljes körűen **alkalmassá tehető** **a család- és gyermekjóléti központ valamennyi kötelező szolgáltatásának biztosítására,** melyek: klasszikus szociális munka; jogi tájékoztatásnyújtás; pszichológiai tanácsadás; egyéni pár- és családterápia; kórházi szociális munka; utcai és lakótelepi szociális munka; óvodai, iskolai szociális segítő tevékenység; kapcsolattartási ügyelet.

Az épületben kialakításra kerülhetnének olyan **közösségi terek**, melyek lehetőséget teremtenének **közösségi programok** megvalósítására.

A szociális igazgatásról és szociális ellátásokról szóló **1993. évi III. törvény 64.§ d) pontja** szerint a családsegítés keretében biztosítani kell: „**közösségfejlesztő programok szervezését**, valamint egyéni és csoportos készségfejlesztést, …..”

Ebben a vonatkozásban **kiemelt célcsoport lehet elsősorban a városrész időskorú lakossága, továbbá a fiatal korosztály**. A **prevenciós** jellegű tevékenység az **idősek** esetében elősegítené a **szegregáció, az elmagányosodás megelőzését**, továbbá a szellemi és fizikai **aktivitás megőrzését.**

A **fiatalok** esetében, tartalmas, hasznos és értelmes programokkal **elősegíthető** volna a **csellengés, a deviáns magatartásminták** elterjedésének **megelőzése**, továbbá a **tanulási nehézségek kezelése.**

Mindezeken túl természetesen egy a **városrész lakossága körében elvégzett kutatás** további olyan jellegű **szükségletek felmerülésére világíthatna** rá, melyek a szociális munka eszközeivel és módszereivel kielégíthetővé válhatnának.

A szóban forgó ingatlan adottságai miatt a fentieken túl további **komplex,** a hazai gyermekvédelem fejlesztését, megújítását szolgáló, **a gyermekjóléti alapellátás és a gyermekvédelmi szakellátás** összekapcsolását elősegítő fejlesztés számára is **tudna** megfelelő **elhelyezést nyújtani.**

A gyermekvédelem két legneuralgikusabb, legproblémásabb területe az alapszolgáltatáshoz tartozó **kapcsolattartási ügyelet**, valamint a szakellátás részeként biztosított **felügyelt kapcsolattartás.**

**A kapcsolattartási ügyeletet** célja és feladata a válást követően megromlott, vagy egyáltalán nem működő szülő-gyermek kapcsolattartás rendezése.A célcsoport jelentős részét azok a szülők képezik, akik már külön élnek, és akik számára **akut konfliktust jelent a gyermekláthatás. A felügyelt kapcsolattartás** **a** szakellátásban élő gyermek vérszerinti családjával történő kapcsolattartásának biztosítását jelenti, melyet **az alapellátás és a szakellátás szoros együttműködése kell, hogy megalapozzon.**

Mindkét esetben a gyermek/ek és a különélő szülő/k közötti kapcsolat rendezése és erősítése a legfontosabb cél, azonban ez a **kapcsolattartás nagyon sok esetben konfliktusokkal terhelt,** melyek **tisztázása** a felek „ellenérdekeltségéből” fakadóan **rendkívül nehéz.** Ugyanakkor folyamatosan **emelkedik az intézmények által kezelt esetek, az érintett családok és gyermekek száma.**

Az **igazságszolgáltatás és a gyermekvédelem összekapcsolását** szolgáló izlandi modell, mely **hazánkban elsőként Szombathelyen** működik a TEGYESZ épületében pilot programként jelentős városi támogatással és magánadományokból,mind **technikai hátterét**, mind az alkalmazott **módszereit** és **tudásanyagát** tekintvemindkét kapcsolattartás esetében **elősegítené** agyermek további sorsát meghatározó **döntések szakmai megalapozottságát és lerövidítené az esetkezelések időtartamát.** A szakmai munkavégzés tudatosabbá válna, az egyes esetek elemzése **biztosítaná** a **szakemberek képzését, szakmai fejlődését.**

Ezzel a Szombathely, Jászai Mari u. 4. szám alatti ingatlan a kötelezően ellátandó gyermekjóléti, gyermekvédelmi feladatok mellett olyan **innováció bevezetésére** is lehetőséget teremtene, mely:

* jól szolgálná a **gyermekek jogos, mindenekfelett álló érdekét,**
* elősegítené az izlandi modell **szombathelyi *módszertani központtal*** történő országos kiterjesztését,
* **országosan egyedülálló *Tudásközpont*** **létrehozásával** megalapozná és elősegítené a gyermekvédelem és igazságszolgáltatás, valamint a gyermekjóléti alapellátás és gyermekvédelmi szakellátás szoros együttműködését,
* s nem utolsó sorban tovább öregbítené **Szombathely, a Segítés Városa hírnevét**.

A felszabaduló ingatlan gyermekvédelmi célú hasznosításával megőrizné eredeti funkcióját és **tovább szolgálná városunk felnövekvő nemzedékét!**